 NA LAWRENCE ONGARO SHIRIKA la Old Mutual East Africa Group limefanya ushirikiano na mkweaji milima Faith Mwende ili kuangazia maswala ya kiafya na hali ya maisha kwa ujumla. Mwende ana ari ya kukwea Mlima Everest hadi kilele cha juu kabisa. Afisa mkuu wa Old Mutual Dkt Isaac Nzyoka alipongeza juhudi za Mwende ambaye anasema ukweaji wa milima ni ndoto yake tangu utotoni. Anatoka sehemu za milima ya Kilungu katika Kaunti ya Makueni. “Hiyo ni njia moja ya kutumia uwezo wangu kuinua hali ya maisha kimawazo na pia kuangazia maswala ya mazingira uhifadhi wa mazingira. Ninapongeza Old Mutual kwa kuamini malengo yangu,” alifafanua Dkt Mwende. Alisema ushirikiano wake na shirika hilo ni njia moja ya kuleta mabadiliko muhimu ya uboreshaji wa masuala ya afya. Old Mutual walimpa Mwende bima ya afya na pia kumnunulia baadhi ya magwanda na vifaa muhimu vya spoti kumwezesha kukwea hadi kilele cha Mlima Everest. Tayari Mwende yuko nchini Nepal na ifikapo mwezi Mei ataanza jitihada za kupanda hadi juu ya Mlima Everest. Aidha Old Mutual hutambulika kote Afrika Mashariki na Kati ambapo hushughulika na maswala ya uwekezaji, bima, benki, na biashara nyingine nyingi. Limewekeza pakubwa kwa teknolojia, huku likihudumia wateja wake kwa kutoka Kenya, Uganda, Sudan Kusini, Rwanda na Tanzania. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  